Met 'n knippie sout : Pitkos vir die fynproewer: September 2009
Lank vergane skepe in die kelders van die see...vaag onthoude grepies uit 'n baie ou verhaal
Vir almal wat in die geskiedenis van Suid Afrika belang stel...
Hier is vir julle MP3's afkomstig van langspeelplate uit die vroeë jare tagtig. Dit beeld die geskiedenis van Suid Afrika op 'n gedramatiseerde wyse uit vanaf Jan van Riebeeck to republiekwording. Daar is heelwat bekende Suid Afrikaanse akteurs se stemme gebruik om dit moontlik te maak. Ek kan nie sien dat dit iewers op die Internet beskikbaar is nie en om te verhoed dat dit verlore gaan of in die niet verdwyn kan op die volgende skakels kliek om daarna te gaan luister...dit is sowat 8 ure lank. Luister veral na die oorsake en voorbereiding vir die Groot Trek...daar is nogal baie ooreenstemmings met vandag.
Ons Lewende Geskiedenis
01 Die stigting van 'n Nedelandse volksplanting aan die Kaap
02 Die Franse Hugenote en Simon van der Stel
03 Die stryd teen Willem Adriaan van der Stel
04 Die eerste Britse besetting van die Kaap 1795
05 Die koms van die Britse setlaars en die betekenis daarvan
06 Die oorsake van die Groot Trek
07 Die voorbereiding vir die Groot Trek
08 Die moord op Retief
09 Die slag van Bloedrivier
10 Die wedervaringe van die trekgeselskap van Andries Hendrik Potgieter
11 Die slag van die wit Umfolozi en die anneksasie van Natal deur Engeland
12 Die ontdekking van diamante
13 Die uitbreek van die eerste vryheidsoorlog en die slag van Majuba
14 Die ontdekking van goud
15 Die ontstaan van politieke partye in Suid-Afrika (1902-1939)
16 Die daarstelling van die Republiek van Suid-Afrika
Deur Heinrich Ferreira op Monday, September 21, 2009 1 boodskappe (Los 'n boodskap deur hier te kliek) Skakels na hierdie artikel
Ek dink nou al 'n geruime tyd daaraan om julle bietjie te wys hoe dinge hier in Australië gedoen word. Dit is alledaagse dinge soos hoe die vullis byvoorbeeld verwyder word wat soms anders werk as wat ons aan gewoond is. Daar word ook nie 'n groot kabaal opgeskop tydens die proses nie. Een trokbestuurder en een vullistrok is al wat nodig is om die strate se vullishouers sommer gou gou kaf te draf. Daar is so 'n meganiese arm aan die trok wat dan die asblik oplig en netjies in die agterkant van die vragmotor leegmaak. Jou asblik moet ook net reg staan anders slaan hulle dit sommer oor. Daar word ook nie dae oorgeslaan nie, geen rooster skuif aan vir vakansiedae nie. Somer en winter, reen en sneeu, vakansiedae of werksdae, elke Woensdag oggend is hul op hul pos hier by ons.
Wel, ek het daarin geslaag om vir julle hierdie kort video van die gedoente te bekom.
Nog 'n verskynsel wat mens hier baie sien is mos die mense wat hul eie petrol so ingooi. Aanvanklik het dit baie vreemd gelyk, maar nou kan mens jou nie eens indink dat dit ooit anders kon werk nie. As mens jou bande wil pomp, dan kies jy net die regte banddruk op die LCD skermpie en koppel die pyp, die masjien pomp dan self jou wiel op (of blaas dit af) tot die regte druk en "biep" as dit die regte druk bereik.
Nog iets wat baie verskillend werk is: hoe betaling met jou kredietkaart hier werk. Hierso gee jy nie jou kaart vir die verkoopspersoon nie, maar hy/sy gee vir jou die kredietkaartmasjientjie. Dan trek jy self jou kaart deur en tik jou pin in. Iets wat ek nogal van hou is hierdie selfbetaalpunte in Woolies. Vanoggend het ek vir my byvoorbeeld vitamine gekoop, maar ek wou ook $10 geld trek uit my rekening. Jy stap eenvoudig in die winkel in, kry dit wat jy wil hê van die rakke af. Dan loop jy na een van hierdie selfbetaal punte. Jy druk die "Begin" knoppie, "scan" die items self in, druk die "Betaal nou" knoppie, kies hoeveel ekstra geld jy wil trek, sleep jou kaart deur die gleuf en tik jou PIN in. Die ding spoeg dan jou strokie en jou geld uit en dan stap jy doodluiters uit die winkel....niemand lig eers 'n wenkbrou nie. Dis 'n baie handige manier om twee $5 note te kry vir busgeld...jy "cash out" net by die betaalpunt.
Selfde met die biblioteek: jy kies jou boeke, skandeer hulle in, plaas jou kaart op die glas en stap uit.
Deur Heinrich Ferreira op Friday, September 18, 2009 1 boodskappe (Los 'n boodskap deur hier te kliek) Skakels na hierdie artikel
Deur Heinrich Ferreira op Monday, September 14, 2009 0 boodskappe (Los 'n boodskap deur hier te kliek) Skakels na hierdie artikel
Ek en die kinders is Vrydagaand bietjie na die Sydney Ice Arena hier naby ons in Baulkham Hills. (Dit is feitlik by Hillsong.) Ek belowe my seun nou al 'n geruime tyd dat ons sal gaan.
Dit was die eerste keer wat ek my ysskaatse in Australië gebruik het. Die sessie het so 19h30 begin en het geloop tot 22h30. Daar was heelwat minder mense op die baan as wat ek gewoond is vir 'n Vrydagaand. Ek het op skool sommige jare meer as 100 keer per jaar by Sterland gaan skaats...was so bietjie verslaaf daaraan. Later jare het ek veral baie by die Kolonnade winkelsentrum gaan skaats.
My seun het goed reggekom, dit was ook sy eerste keer hier in Oz. My pops moes ek so bietjie help, want sy het aanvanklik op die ys rondgetrippel, maar na so 'n paar rondtes kon sy die skaatse beter stilhou en het toe makliker beweeg sonder om te wil val terwyl ek haar hand vasgehou het. Mens moet jou ook nie te gereëld probeer vorentoe maak nie, want dan verloor jy makliker jou balans. Die "trick" is om afwisselend jou gewig valledig tussen jou twee bene te verplaas en dan met die ander voet wat nie die gewig dra nie jouself vorentoe te stoot. Mens moet eerstens konsentreer om jou skaatse so regop moontlik te hou, want die skaatse vang 'n baie dun lagie gesmelte ys onder die skaats se lem vas en laat jou makliker vorentoe beweeg. Jy moet ook so bietjie vorentoe buk, want dan val jy moeiliker agteroor en jy kan ook makliker jou balans hou. Mens kan selfs skaats deur glad nie jou voete eens op te lig nie, maar eenvoudig die skaatslemme effens na buite te druk of jou bene met so 'n golfbeweging heen en weer te beweeg.
Daar was so 'n paar kolligte en laser ligte. Die musiek was nie buitensporig hard nie en daar was ook nie spesifieke spoedskaats sessies nie.
Die prys is so om en by dieselfde as vir 'n fliek hier in Oz en dit sluit skaatse in.
Hier is so 'n paar ge-"blurde" fotos wat ek met my selfoon kameras langs en op die ys geneem het.
Deur Heinrich Ferreira op Sunday, September 13, 2009 1 boodskappe (Los 'n boodskap deur hier te kliek) Skakels na hierdie artikel